ועדת הכספים, כנסת 25, פרוטוקול מספר 165, 2023-06-12 00:00

משה גפני: שלום לכולם, אני עובר לסעיף הבא בסדר-היום: 1

משה גפני:  הצעת אישור מוסדות ציבור לעניין סעיף 46 לפקודת מס הכנסה (רשימה שסימנה 002354)

משה גפני:  ארז אורעד, בבקשה

ארז אורעד: שלום רב לכל הנוכחים, אני מביא לאישורכם את הרשימה לעניין סעיף 46, רשימת מוסדות ציבור שאנחנו ממליצים לאשר

ארז אורעד:  מס' הרשימה הוא 2023-002354, והיא מובאת לאישורכם

ארז אורעד:  רשימה ראשונה מתוך שתי רשימות

משה גפני: כולן ניהול תקין?     

בנימין טמקין: כן

בנימין טמקין:  לכולן יש ניהול תקין

ולדימיר בליאק: עמותה מס' 86 – מה המספר הזה בהנהלה וכלליות?      

ארז אורעד: אתה מדבר על תפארת ישראל במסורת בויאן

ולדימיר בליאק: המספר בהנהלה וכלליות הוא 581,848

ולדימיר בליאק:  מה המספר הזה? הוא יותר גבוה מהמחזור

משה גפני: אתה שואל על הוצאות הנהלה?     

ארז אורעד: הוצאות הנהלה וכלליות מתוך סך הוצאות שנה אחרונה

ארז אורעד:  למיטב ידיעתי זה בדיוק ההפך

ארז אורעד:  המחזור שלה הוא 581 אלף

ולדימיר בליאק: במחזור אני רואה מספרים אחרים

ארז אורעד: אני צריך לבדוק את זה, ואפשר לבדוק את זה גם ב-guide star

ארז אורעד:  אני אבדוק את זה ואומר לך בדיוק את הנתונים, אבל אלה לא נתונים משמעותיים

ארז אורעד:  אנחנו רואים שלעמותה הזאת אין הרבה מחזור

ארז אורעד:  זה מחזור של 300 אלף

ולדימיר בליאק: קרוב לחצי מיליון שקל

ארז אורעד: חצי מיליון שקל לשנה, זה המחזור של העמותה

ולדימיר בליאק: לכן שאלתי

משה גפני: אני רואה שבמחזור אתם כותבים משהו שמתקרב לחצי מיליון

ארז אורעד: כן, כן

ארז אורעד:  מתקרב לחצי מיליון שקל, אבל זאת לא עמותה שהייתי מתמקד בה

ארז אורעד:  הוצאות הנהלה וכלליות – 12 אלף שקל

ארז אורעד:  אין מקבלי שכר

ארז אורעד:  בסך הכול זאת ישיבת ערב לקהילת בני בויאן בירושלים

ארז אורעד:  אני לא יודע – מי שמכיר את זה

משה גפני: כן, אנחנו מכירים

משה גפני:  זאת חסידות

משה גפני:  אני לא מכיר את העמותה, בויאן זאת חסידות

ולדימיר בליאק: יש להם אדמו"ר?     

משה גפני: יש להם אדמו"ר

משה גפני:  בטח

משה גפני:  זה שמדליק במירון

משה גפני:  פרוש הוא הנציג שלהם

ארז אורעד: מי שרוצה יותר פרטים לגבי העמותה, היא הוקמה ב-2016

ולדימיר בליאק: זאת העמותה של פרוש?     

משה גפני: לא, לא

משה גפני:  זאת חסידות ותיקת שנים

משה גפני:  היא עם מסורת של הרבה מאוד שנים

ולדימיר בליאק: העמותה הזאת הוקמה בשנת 2016 במטרה ליצור מסגרת חינוכית חברתית

ולדימיר בליאק: זה כנראה מספר שקפץ ממקום כלשהו

ולדימיר בליאק:  תבדקו את זה

ולדימיר בליאק:       עמותה מס' 93 – נוסדה ב-2022 ואין נתוני מחזור

ולדימיר בליאק:  למה למהר? הם לא הגישו דוחות עדיין?     

ארז אורעד: הרשימה הזאת כזאת גדולה ועם כל כך הרבה נתונים - - -     

ולדימיר בליאק: בסדר, אני מסתמך על הרשימה הקיימת

ולדימיר בליאק:  אין לי משהו אחר

ינון אזולאי: בגלל זה הוא נמצא פה, כדי לתת לנו תשובות

ארז אורעד: אני נמצא פה ויש לי את התרשומות

משה גפני: אתם אומרים שזה אישור לשנה

ארז אורעד: זה אישור לשנה בלבד

ולדימיר בליאק: הם הגישו דוח ל-2022?     

ארז אורעד: הם הגישו את הדוח

ארז אורעד:  המלצנו לשנה מכיוון שיש להם אישור להגשת מסמכים בלבד

ארז אורעד:  זה אותו אישור שהיה בכנסת הקודמת

ולדימיר בליאק: היה להם מחזור ב-2022?     

ארז אורעד: בשנת 2022 לפי מאזן בוחן, יש 31 אלף שקל, וזה הרף המינימלי

ולדימיר בליאק: אתם מאשרים אפילו לפי מאזן בוחן, לא לפי הדוח המבוקר?     

ארז אורעד: הפרקטיקה הנהוגה פה, מאז שהגעתי לתפקיד, על מנת להקל על עמותות ולשים אותן במבחן הרצינות, הוא להסתמך על מאזני הבוחן

ולדימיר בליאק: לא שווה להמתין לפחות לדוח המבוקר הראשון?     

ארז אורעד: זאת דרישת החוק

ארז אורעד:  אתה כרואה חשבון בטח מכיר את זה, שלא חייבים להגיש דוחות מבוקרים כדי להגיש אישור 46

ארז אורעד:  לאחר שיש לך את אישור 46, יש לך חובה להגיש דוחות מבוקרים, ולפני כן לא

ארז אורעד:  אנחנו רוצים להקל ולפתוח את זה, ונותנים להם לשנה אחת בלבד, ככה ממליצים

משה גפני: כך היה במשך כל התקופה כשאתה פה

ארז אורעד: כן, מרגע שהגעתי לכאן

ארז אורעד:  זה על מנת לפתוח כדי שלא לחכות לאישור ניהול תקין במשך שנתיים, ואז עמותה יכולה לא לשרוד וכיוצא בזה

משה גפני: יש עוד שאלות?     

ולדימיר בליאק: מס' 98 – אני לא יודע מה קרה ב-2022 כי אין נתונים

ולדימיר בליאק:  יש פה מחזור מצחיק

ארז אורעד: נכון, המחזור מאוד מצחיק

ולדימיר בליאק: היא פעילה בכלל?     

ארז אורעד: היא פעילה

משה גפני: רגע, לפני זה, לא הבנתי מה כתוב פה

ארז אורעד: העמותה הזאת היא כפר פעיל למלאכות

ארז אורעד:  למעשה, זה מה שנקרא מטרה ציבורית של תרבות ומורשת

ארז אורעד:  הכפר הזה ממוקם בחבל מודיעין ליד בן שמן

ארז אורעד:  כבר היקצו להם קרקע

ולדימיר בליאק: ליד כפר הנוער?     

ארז אורעד: כן

משה גפני: מה המטרה שלו?     

ארז אורעד: המטרה שלו היא לשמר כל מיני מלאכות ישנות שחלפו מן העולם, למשל תפירה, סנדלרות

ארז אורעד:  כל הדברים שחולפים מן העולם, וזאת פעילות מאוד יפה

ארז אורעד:  נתנו להם אישור לשנה

ינון אזולאי: זה כפר שלם? 

ארז אורעד: כן, יהיה כפר שלם

ארז אורעד:  הם הגישו לנו את מאזן הבוחן

ארז אורעד:  זאת יוזמה לשמר את המלאכות

ארז אורעד:  למעשה, לקדם ולעודד את השימור של מלאכות ישנות, תוצרים, סגנון חיים

ולדימיר בליאק: יש לכם מעקב אחרי שמגישים מאזן בוחן בשנה הראשונה, נניח, שאחר כך הם מגישים דוחות?     

ארז אורעד: אני אנצל את זה כדי להציג את התהליך שלנו

ארז אורעד:  לכן קוראים לי מחסום ארז

ארז אורעד:  ברגע שיש דבר כזה, אנחנו מזינים לו כוכבית והוא חייב להגיש שוב בקשה לחידוש האישור

ארז אורעד:  אם אתם רואים, באישור שלי אני כותב שנחדש לו לשלוש שנים נוספות בדרך כלל, ובזמן הזה יש לנו את כל הליקויים שיש לו – אם הגיש דוחות, אם לא הגיש דוחות, מה המחזור שלו, האם הוא עבר, יש לו קרובים, אין לו קרובים

ארז אורעד:  כל מיני דברים כאלה ואחרים, ותקצר היריעה מלפרט אותם

ארז אורעד:  באופן כללי אנחנו נתקלים בהם בסוף השנה, בודקים אותם כדת וכדין, ואפילו מגיעים לביקורת בשביל לראות איך הם התפתחו וכולי

ארז אורעד:  דרך אגב, זה מקום מאוד יפה

משה גפני: עמותה מאוד מעניינת

ארז אורעד: מי שנוסע לכיוון תל אביב ליד בן שמן, יכול לסטות ולראות שמתחילים כבר את הפעילות

משה גפני: זה ממש כפר שלם?     

ארז אורעד: בכל מקום יש בית מלאכה – יש סנדלר, יש תופר

ינון אזולאי: זה מקום שמביאים אליו תלמידי בתי ספר, והם לומדים שם את המקצועות האלה?     

ארז אורעד: 	לא, לא

ארז אורעד:  זה נועד לשימור ולמורשת

שרן השכל: אולי כדאי שנעשה סיור

ולדימיר בליאק: עמותה מס' 130 – גם עמותה מעניינת

ולדימיר בליאק:  ב-2020-2019 היה מחזור אפס, וב-2021 הוא קפץ ל-282

ולדימיר בליאק:  גם כאן, בעמודה של הוצאות הנהלה וכלליות, יש מספר לא ברור – 277,829, שקרוב למחזור

ארז אורעד: אתה מדבר על עמותת שומרי הגולן

ארז אורעד:  זה לא המספר, והנהלה וכלליות הם לא בסכומים האלה, ולא מתקרבים אליהם בכלל

ארז אורעד:  ניתן לבדוק את זה פה, ואני מציע לכולם להיכנס לאתר ה-guide star

ארז אורעד:  בזמן שאנחנו מדברים, אתם יכולים להקליד את המספרים

ולדימיר בליאק: אבל יש לי רשימה שמוגשת לשולחן ועדת הכספים

ארז אורעד: זאת בדיוק כל הבעיה, כבוד הרב גפני

ארז אורעד:  אנחנו מבקשים כבר כמה פעמים את הרשימה המסורבלת הזאת – שים לב, אני עם שתי רשימות

ארז אורעד:  יש לי רשימה כזאת, כמו שהיינו מביאים פעם לוועדת הכספים

ולדימיר בליאק: אולי נשנה את הפורמט, אדוני היושב-ראש?     

ארז אורעד: אתם עם הרשימה מאז שני מושבים

משה גפני: התלונה שלך צודקת

ולדימיר בליאק: זאת גם התלונה שלי

ולדימיר בליאק:  יש פה מספרים לא ברורים

משה גפני: היה תקציב

משה גפני:  נעשה את זה

ולדימיר בליאק: אנחנו גם צריכים להחליט מה אנחנו עושים בסוף עם כל הסיפור הזה

ארז אורעד: guide star זה אתר של משרד המשפטים, ואם אתה מקליד, אתה רואה שם נתונים כאלה ויותר מכך

ארז אורעד:  אתה יכול לראות את נתוני התרומות, אתה יכול לראות את הדוחות הכספיים עם כל הבירורים

ארז אורעד:  אני מציע לכל אחד מאיתנו להיחשף לאתר הזה

ארז אורעד:  אתה יכול לראות קשרים של עמותות, בעלי עניין, ודברים שלא מפורטים ברשימה הזאת

ארז אורעד:  זאת אומרת, אם היינו נכנסים לאתר של משרד המשפטים, היינו רואים גם הקשרים, ויכול להיות שהיו עולות מצידכם שאלות כאלה ואחרות

משה גפני: אנחנו צריכים לעשות את הדיון הזה

משה גפני:  בסדר, תודה

ולדימיר בליאק: מס' 132, עמותה גדולה עם מחזור של 23 מיליון שקל

ולדימיר בליאק:  המנכ"ל מקבל 50 אלף שקל ברוטו לחודש

ארז אורעד: Hebrew Union College

ארז אורעד:  הוא מקבל 600 אלף שקל לשנה, לפי מה שראיתי

ולדימיר בליאק: המורה מקבל 23 אלף שקל ברוטו לחודש

ארז אורעד: עמותת Hebrew Union College, מי שמכיר אותה, היא ליד מצודת דוד

ארז אורעד:  זאת עמותה שהיו לה אישורים של סעיף 46 מקדמת דנא ועד לתיקון 194 עד שנת 2017

ארז אורעד:  משום מה, הם הגישו עכשיו בקשה לחידוש

ולדימיר בליאק: מה היא עושה?     

ארז אורעד: זאת עמותה שעוסקת בחינוך

ארז אורעד:  למעשה, זהו מוסד להשכלה גבוהה, שלוחה ישראלית של המכון למדעי היהדות בארצות הברית

ארז אורעד:  במוסד הם לומדים לימודי רבנות, חזנות, חינוך, בית מדרש

ארז אורעד:  היא עונה על ההגדרות של מוסד חינוכי כהגדרתו

ארז אורעד:  בדקנו אותם, חבר הכנסת ולדימיר

ולדימיר בליאק: הלוואי משכורות כאלה למורים במערכת החינוך

ארז אורעד: עמותות שהן פרטיות, לפעמים הן יודעות להתנהל בצורה יפה ומקצועית

משה גפני: עוד שאלות?     

ולדימיר בליאק: זה בית ספר?     

ארז אורעד: זה מוסד חינוכי, שהיה לו כבר אישור 46 במשך שנים רבות, ואנחנו החלטנו להביאו לפה ולא לחדש

ארז אורעד:  יש לנו נוהל שאומר שאם שלוש שנים לא היה לך אישור, אנחנו מבקשים להביא את העמותות לוועדת כספים

משה גפני: רבותיי, אנחנו מדברים על רשימה שסימנה 002354

משה גפני:  מי בעד אישור הרשימה, כפי שהביא אותה ארז אורעד?          

משה גפני: אושרה

משה גפני: הרשימה אושרה

משה גפני:  תודה רבה

משה גפני: אישור מוסדות ציבור לעניין סעיף 61, בבקשה

ארז אורעד: אני מתכבד להביא בפני ועדת הכספים רשימה שכוללת בקשה לאישור מוסדות ציבור, לעניין סעיף 61 לחוק מיסוי מקרקעין

ארז אורעד:  מס' הרשימה הוא 2023-002355

ארז אורעד:  הרשימה הזאת כוללת שתי עמותות, ואך ורק לעניין סעיף 61 לחוק מיסוי מקרקעין

ארז אורעד:  מבקשים פה את האישורים

ולדימיר בליאק: אתה יכול לפרט איזה מקרקעין יש להם?     

ארז אורעד: מפאת החיסיון אני לא יכול לפרט

ולדימיר בליאק: שים לב, גם כאן, בעמותה מס' 1, בהנהלה וכלליות, יש כאן מספר שהוא יותר גבוה מהמחזור

ולדימיר בליאק:  זה דבר שחוזר על עצמו

ארז אורעד: אני אבחן אם לשים את הסעיף הזה או לא, כי בסך הכול הוא סעיף שיותר מבלבל

ולדימיר בליאק: זה מספר שקופץ ממקום כלשהו

תמר בנתורה: רק להבהיר שבעמודה הזאת יש שני מספרים: הוצאות הנהלה וכלליות מתוך סך ההוצאות

תמר בנתורה:  רק להבהיר שיש שני סכומים

חמד עמאר: 128 אלף זה הוצאות הנהלה וכלליות מתוך סכום של 15 מיליון? או 15 מיליון זה הוצאות הנהלה וכלליות

תמר בנתורה: האופציה הראשונה

ולדימיר בליאק: למה זה רטרו?     

משה גפני: זה תמיד במיסוי מקרקעין

ארז אורעד: במיסוי מקרקעין, גם מקדמת דנא, בדרך כלל קיימות עמותות שלא נזקקות לסעיף 46

ארז אורעד:  אני רק מזכיר שעמותה שיש לה סעיף 46, באופן מובנה – זה כתוב בחוק מיסוי מקרקעין – מקבלת את סעיף 61

ארז אורעד:  לטובת מי שלא מכיר את הסעיף – ולדימיר מכיר

ארז אורעד:  הוא רואה חשבון והוא בטח התעסק בזה המון, אבל לטובת מי שלא מכיר – זה פוטר אותך מאפקט הנעילה

ארז אורעד:  דהיינו, אתה לא משלם מס רכישה, או מס רכישה מופחת לפי תקנה 9 – חצי אחוז שעשו בתקופתך

ארז אורעד:  למעשה, זה גם פוטר אותך ממס שבח

ארז אורעד:  תקנה 9, חצי אחוז, קיימת שנים רבות, ואתה מכיר את התקנה הזאת, כבוד הרב גפני

ארז אורעד:  למעשה יש פטור

ארז אורעד:  סעיף 61 נותן פטור

ארז אורעד:       עמותה שיש לה סעיף 46, מקבלת את סעיף 61

ארז אורעד:  אלא מה? בסעיף 46 יש למה שנקרא שילוש של רשות המיסים מול העמותה ומול התורם

ארז אורעד:  זאת אומרת, לתורם יש הסתמכות, לו היה יודע שאין לה אישור והוא רוצה לקבל את הזיכוי, למעשה הוא לא היה תורם לה

ארז אורעד:  בסעיף 61 יש התעסקות רק עם שני צדדים – רשות המיסים והעמותה

ארז אורעד:  במקרים רבים, עמותות לא יודעות שהן זכאיות לקבל פטור ממס רכישה וממס שבח ומלכתחילה הן לא רצו את סעיף 46

ארז אורעד:  סעיף 46 אפשר לתת מעתה ואילך, אלא שהן עשו עסקה לפני שנתיים-שלוש, ואז הן אומרות: לא ידענו

ארז אורעד:  פה אנחנו באים לקראתן ונותנים להן אישור רטרואקטיבי מרגע עשיית העסקה

ארז אורעד:  כמובן, בתקופה שלי הגבלנו את זה רק לארבע שנים

ארז אורעד:  בתקופה שלפניי נתנו את זה אפילו לעשרים שנה

משה גפני: תודה רבה

משה גפני:  את ההסבר הזה אמרת כבר בפעם השנייה

ארז אורעד: אמרתי בפעם השנייה, ותמיד יהיו אנשים שישמחו לשמוע אותו

יונתן מישרקי: אנחנו חדשים פה, אין לנו ותק כמו שלך

משה גפני: להפך, אני אומר את זה בתור מעלה

משה גפני:       מי בעד אישור הבקשה לסעיף 61, מס' 002355?      

משה גפני: אושרה

משה גפני: הבקשות אושרו

משה גפני:       תודה רבה, הישיבה נעולה